Galko, Ľubomír, minister obrany SR (2010-09-09):
Vážený pán poslanec, informácie v médiách či už slovenských alebo českých týkajúce sa ministerstva obrany, predovšetkým tie, ktoré hovoria o obstarávaní a nákupoch, vždy preverujeme. V prvej fáze nás zaujíma to, či rezort daný obchod realizoval a či bola uzavretá konkrétna zmluva. Potom nasledujú ďalšie kroky. Informácie, ktoré sa v poslednom období objavili v českej tlači, uvádzajú dva veľké obchody, nákup mínometov a nákup ľahkých obrnených vozidiel, ktoré malo Ministerstvo obrany Českej republiky údajne realizovať spoločne so slovenským ministerstvom obrany. Časť týchto informácií sme začali preverovať už pred ich zverejnením v českej tlači na základe určitých indícií. Každú takúto informáciu preverujeme a urobíme všetko pre to, aby sme každé podozrenie z takéhoto „obstarania“ či, lepšie povedané, obchodu na účet štátu odhalili a aby každé možné porušenie zákona bolo preverené, prešetrené a, čo je najdôležitejšie, aby bola vyvedená a vyvodená aj trestná zodpovednosť. Na to sú však príslušné orgány ako polícia, prokuratúra a súdy. Záleží mi na tom, aby peniaze daňových poplatníkov išli tam, kam patria, čiže ozbrojeným silám, vojakom, a nie do vreciek zbrojárskej loby, skorumpovaných politikov alebo kohokoľvek iného. Tieto informácie, ktoré sa objavili v českých a slovenských médiách, sú, samozrejme, zarážajúce, pretože explicitne hovoria o možných praktikách typických pre korupciu a porušovanie pravidiel verejného obstarávania. Preto aj slovenské ministerstvo obrany podnikne všetky kroky potrebné na odhalenie takýchto nekalých obchodných zámerov, zámerov obísť pravidlá a dostať sa k významným obchodným kontraktom podvodom, nie verejnou súťažou a nie predložením najlepšej cenovej ponuky. To sa týka aj súťaží, ktoré sú síce podľa pravidiel, ale pri racionálnom posudzovaní podmienok súťaží, ich výsledkov a dôkladnom podrobnom porovnaní všetkých súvislostí znalosti trhu a ponúk vzbudzujú silné podozrenie z ich manipulácie. To, čo sme doteraz zistili, nás nepresvedčilo, že obstarávanie na ministerstve obrany bolo realizované vždy v súlade so zákonom a s cieľom zabezpečiť vojakom to, čo im patrí, a niekedy aj to, čo nežiadali. A to nežartujem. Napr. je toľko pertraktovaná modernizácia vrtuľníkov Mi-17 M, podľa vyjadrenia generálneho štábu vzdušné sily vôbec neplánovali žiadnu modernizáciu vrtuľníkov Mi-17 M. Opakujem, vôbec neplánovali žiadnu modernizáciu. To je nová informácia. Proces realizácie tohto biznisu za skoro 60 mil. eur naštartovalo ministerstvo. Koncovku poznáme. Obchod je uzavretý, vrtuľníky sú bez životnosti alebo na konci životnosti. Hlavne že budú modernizované. A otázne je, či to bude za najmenej peňazí a či ich modernizácia v takom rozsahu je pre potreby ozbrojených síl aj pri plnení medzinárodných záväzkov Slovenska vôbec nutná. Toto nechávame posúdiť odborníkom, ale môžete si byť istí, že nad tým určite len tak nemávneme rukou. V prípade údajného spoločného nákupu mínometov sme v prvej fáze preverili dostupnú dokumentáciu na ministerstve. Zatiaľ sme nezistili relevantné informácie, že by Ministerstvo obrany Slovenskej republiky s Českou republikou takýto nákup pripravovalo alebo realizovalo. Z hľadiska potrieb ozbrojených síl a finančných limitov rozpočtu teraz považujeme za dôležitejšie zabezpečiť základné prevádzkové a výcvikové náležitosti. Ale určite tak ako v prípadoch, o ktorých sme už verejnosť informovali, ak sa ja dozviem skutočnosti o tom, že niekto v tejto českej tlači popisovanej korupčnej afére za slovenské ministerstvo konal protizákonne, postúpim tieto informácie tam, kam patria, čiže vyšetrovateľom a prokuratúre. Česká strana nás zatiaľ nekontaktovala, ale v prípade, že tak urobí, budeme, samozrejme, spolupracovať a poskytneme potrebnú súčinnosť. Dnes by ešte bolo predčasné vynášať súdy v spomínaných kauzách v Českej republike, ktoré podľa českých denníkov údajne siahajú až na Slovensko. Určité kroky sme už ale podnikli. Výsledky vyšetrovania sa verejnosť, samozrejme, dozvie. Len pre pamäť ešte pripomeniem kauzu nákupu člnov bez motorov. Okamžite sme konali a podali sme trestné oznámenie už druhé na Generálnej prokuratúre. Prvé bolo vo veci modernizácie vrtuľníkov. Ďalší, mimoriadne zaujímavý nákup a veľmi divné obstarávanie sa konalo pri nákupe ľahkých obrnených vozidiel údajne tiež spoločne s Českou republikou. Myslím si, že spolupráca s Ministerstvom obrany Českej republiky je pre naše ministerstvo žiaduca a môže byť častá aj obojstranne prospešná. Avšak chceme spolupracovať ako dva štáty a určite nechceme, aby bola naša spolupráca v znamení takto popisovaných neprijateľných obchodných praktík. Nedopustíme, aby za ministerstvá dojednávali obstarávania niektorí pochybní obchodníci či zástupcovia zbrojárskej loby. A chceme s týmto v minulosti, zdá sa, veľmi populárnym trendom raz a navždy skončiť. Zamyslel sa už niekto z tých, ktorí v minulom volebnom období mali možnosť zastaviť takéto praktiky, nad tým, kam až takéto konania alebo nečinné prizeranie sa môže viesť? Buď si niekto túto zodpovednosť neuvedomoval, alebo to niekto urobil zámerne. Ak sa ja ako minister obrany dozviem, že ktorýkoľvek podnikateľ alebo niekto iný v minulosti konal v rozpore so zákonom v rámci verejného obstarávania, nebudem zhovievavý. Urobím to, čo mi ukladá zákon a hodnoty, ktoré zastávam. Nebudem sa nečinne prizerať a nebudem tolerovať netransparentné obstarávanie a obchádzanie zákona. Verejné obstarávanie a konkrétne zmluvy sú preto v súčasnosti predmetom preverovania, a to nielen tie, ktoré boli podpísané krátko pred voľbami alebo tesne po nich. Ak sa potvrdí dôvodné podozrenie z porušenia zákona, budú tieto zmluvy a všetky zistenia šetrenia postúpené orgánom činným v trestnom konaní. Je v našom spoločnom záujme, aby sme odhalili nekalé praktiky, ktoré, ako sa zdá, boli na dennom poriadku. Chcem ale pri tom povedať a ubezpečiť vás všetkých, že tento náš záujem sa nebude týkať len minulosti. Ani teraz a ani v budúcnosti nebudem tolerovať podobné konanie, a to ani na strane dodávateľov, ani na strane lobistov a ani na strane zamestnancov ministerstva. S týmto sa veľmi rýchlo vysporiadame. Dámy a páni, chcem sa dotknúť ešte jednej dôležitej problematiky. Našou prvoradou povinnosťou je zabezpečiť vybudovanie ozbrojených síl, ktoré dokážu efektívne a účinne brániť nielen územie Slovenskej republiky, ale tiež plniť aj medzinárodné záväzky. V neposlednom rade, tak ako to ukázali aj posledné udalosti, mám na mysli povodne, chceme pomáhať občanom tejto republiky a zachraňovať ich majetok a ich životy. Niekto si tu evidentne pomýlil zmysel existencie a činnosti ministerstva obrany. Obrana daného štátu nie je a nemôže byť lukratívnym biznisom, ale obrovskou zodpovednosťou za bezpečnosť a obranu tejto krajiny a nielen to. Ak by sme dopustili, aby finančná situácia rezortu zapríčinená už spomínanými praktikami ohrozila bezpečnosť nášho štátu, ohrozili by sme tým aj bezpečnosť spojencov Slovenskej republiky, ohrozili by sme tým naše záväzky vyplývajúce z členstva v Severoatlantickej aliancii, tým by sme ohrozili aj globálnu bezpečnosť, pretože náš príspevok na zabezpečenie stability v krízových oblastiach zohráva veľmi dôležitú úlohu, oveľa dôležitejšiu, ako si myslíme. Začnime, prosím, preto myslieť a konať zodpovedne a netvárme sa, že tisícky kilometrov vzdialené ozbrojené konflikty sa nás netýkajú, len preto, že sa neodohrávajú bezprostredne za našimi hranicami. Terorizmus ako novodobý fenomén ohrozuje každého z nás a je predo dvermi. Nepodceňujme to. Nedovoľme obchodníkom so zbraňami, aby za naše peniaze, teda za peniaze daňových poplatníkov, zatláčali do úzadia obranu štátu a robili si tu svoj vlastný biznis. Toto by malo byť v záujme nás všetkých, tak koalície, ako aj opozície a takisto aj širokej verejnosti. Toto by malo byť v záujme všetkých slušných ľudí. Myslím, že tým som odpovedal na vašu otázku, pán poslanec. Ďakujem vám za pozornosť.